Horvaatia euromündid

Horvaatia euromündid on euromündid, mis tulid käibele Horvaatias ja kogu euroalal 1. jaanuaril 2023.

 Ajalugu 
Münte hakati vermima 2022. aasta juulis, kui kinnitati Horvaatia liitumine euroalaga.

21. juulil 2021 teatas Horvaatia peaminister Andrej Plenkovic, et Horvaatia euromüntide rahvuslikul küljel hakatakse kujutama Horvaatia vapi malelauamustrit, Horvaatia kaarti, nugist, Nikola Teslat ja glagoolitsa kirja. Nikola Tesla kujutamisele oli vastu Serbia keskpank, kuna Tesla oli rahvuselt serblane, kuigi sündinud Horvaatias (Smiljani külas).

4. veebruaril 2022 esitleti Horvaatia keskpanga korraldatud konkursil nelja valitud kujundust. Kõikide müntide rahvuslikul küljel kujutatakse Horvaatia malelauamustrit, lisaks teisi elemente.

 1-, 2- ja 5-sendistel müntidel (Maja Škripelji kujundus) kujutatakse glagoolitsa kirjas seotud tähti H (Ⱈ) ja R (Ⱃ).

 10-, 20- ja 50-sendistel müntidel (Ivan Domagoj Račići kujundus) kujutatakse Nikola Tesla siluettportreed ja taustal magnetväljade jooni.

 1-eurosel mündil (Jagor Šunde, David Čemeljići, Fran Zekani kujundus) kujutatakse nugise siluetti. Nimelt tähendab Horvaatia senine rahaühik kuna horvaadi keeles nugist: keskaja Horvaatias kasutati maksevahendina nugisenahku.

 2-eurosel mündil (Ivan Šivaki kujundus) kujutatakse Horvaatia geograafilise kaardi siluetti. Serva pealiskirjaks sai "O LIJEPA O DRAGA O SLATKA SLOBODO" (Ivan Gundulići 1628. aasta näitemängust "Dubravka").

Stjepan Pranjkovići kujundatud 1-eurose mündi puhul tekkis kahtlus, et selles oli ilma nõuetekohase loata kasutatud šoti fotograafi Iain Leachi fotot oksal istuvast nugisest, seejärel võttis Pranjković 7. veebruaril kujunduse tagasi ja Horvaatia pank korraldas uue konkursi. 4. mail võeti vastu Šunde, Čemeljići ja Zeka disain, mille Euroopa Liidu nõukogu kiitis 20. aprillil heaks.

18. juulil 2022 hakkas Horvaatia rahapaja Horvaatia euromünte vermima. 1. septembril 2022 hakati Horvaatia pankadele jagama euro rahatähti ja 1. oktoobril vast vermitud euromünte. 2022. aasta oktoobriks oli kokku vermitud ligi 420 miljonit Horvaatia rahvusmotiiviga euromünti.

 Galerii 

 Vaata ka 

 Kuna

 Viited 

Kategooria:Euromünt riikide kaupa